Notícies del PCC: Carta de nou Secretari General del PSUC-viu: "A totes i tots les i els militants del PSUC Viu "\nCarta de nou Secretari General del PSUC-viu: "A totes i tots les i els militants del PSUC Viu "\nAmb el lema “Reconstruïm el PSUC, per la democràcia real, pel socialisme”, els dies 8 i 9 d’octubre de 2011, a Sant Adrià de Besòs, s’ha celebrat el XIVè Congrés del PSUC Viu. En aquest s’ha discutit la situació política i s’han abordat les tasques dels comunistes en l’actual etapa, aprovant-se un document polític que les centra en la lluita i organització de la classe obrera i les capes populars enfront de les polítiques neoliberals que pretenen descarregar tots els costos de la crisi econòmica en aquells sectors i imposar una sortida a la mateixa que reforci encara més la dominació dels sectors oligàrquics del capitalisme financer i industrial.\nEl Congrés ha fet una crida a totes les treballadores i treballadors de Catalunya, així com a tota la ciutadania progressista, perquè votin les candidatures d’ICV-EUiA, perquè l’esquerra transformadora tingui més pes a les Corts Generals que resultin elegides el proper 20 de novembre i com a contribució concreta a l’enfortiment del projecte federal d’Izquierda Unida, del projecte de refundació de la qual, amb el treball a EUiA, els/les comunistes de Catalunya en som corresponsables.\nEl Congrés també ha ratificat el compromís de la militància comunista per l’enfortiment de les CC.OO., com a instrument essencial en la defensa dels drets i interessos de la classe obrera, i per una major presència i més organitzada del PSUC Viu als moviments socials, amb un especial reconeixement al moviment del 15-M i amb l’objectiu de teixir aliances àmplies entre els vells i els nous moviments per construir l’alternativa social anticapitalista i una Espanya republicana i federal.\nAl document aprovat s’hi contemplen mesures concretes que responen al model organitzatiu i als mètodes de treball que el PSUC Viu necessita per afrontar amb èxit l’altre objectiu senyalat al lema del XIVè Congrés: la reconstrucció del PSUC com a força política que aplegui a Catalunya a totes les persones que es reclamen de l’ideal comunista, per convertir-lo en l’eix vertebrador del procés de transformació social. Amb la mateixa perspectiva s’ha procedit a una actualització dels estatuts.\nFinalment, el Congrés ha elegit al nou Comitè Central que ha de dirigir el proper període i que ha elegit al camarada Alfred Clemente Conte com a nou Secretari General del Partit, qui, en la seva intervenció de cloenda, resumint els acords aprovats i reivindicant el patrimoni històric i humà del PSUC i del PCE, reafermant el nostre caràcter de continuadors d’aquella trajectòria, ha demanat la unitat de totes i tots els camarades en l’aplicació de la política aprovada apel.lant a la necessària aportació de totes i cadascuna de les persones que militem al Partit.\nCARTA DEL NOU SECRETARI DEL PSUC-VIU\nEls reptes polítics del XIV Congrés del PSUC-Viu\nELS REPTES POLITICS ALS QUE ENCORATJA EL XIVè CONGRÈS DEL PSUC Viu\nEl capitalisme, una crisis estructural\nHem celebrat el XIVè Congrés del PSUC Viu quan el capitalisme travessa una de les seves crisis més profundes que per les seves característiques esdevé una crisi general del sistema. La preponderància de l’economia especulativa sobre la productiva i el procés de canvis en els centres hegemònics del sistema provoquen que, amb manifestacions diverses, la crisi s’estengui per tot el planeta. Als països considerats desenvolupats la crisi es manifesta en un atur desbocat (cinc milions a Espanya, més de vint-i-vuit al conjunt d’Europa), en la precarietat laboral d’àmplies capes de la classe obrera, en la privatització dels serveis i del sector públic, en la pèrdua del poder adquisitiu de la majoria de la societat i en l’augment de la carestia de la vida. A molts dels països considerats emergents i de l’anomenat tercer món, a més dels anteriors fenòmens, s’hi donen situacions de sobreexplotació amb unes relacions laborals pròpies del segle XIX, quan no de l’esclavitud, amb milions de persones que moren de fam o per malalties perfectament guaribles i amb una depredació del medi ambient que juntament amb el model de societat consumista dels desenvolupats compromet la vida i la salut de l’actual i de les futures generacions i la mateixa supervivència de l’espècie. En uns i altres països, aquesta situació va acompanyada, bé d’una degradació de la democràcia amb la liquidació del paper relativament redistributiu i de garantia dels estats fruit de les lluites del moviment obrer i popular, bé de règims polítics que només mantenen una façana democràtica o que són obertament dictatorials.\nLa confrontació per dominar els mercats no és obstacle perquè les diferents fraccions del capitalisme mundial coincideixin en promoure les polítiques causants d’aquelles xacres, aplicant el dogma del dèficit zero i de la limitació de l’endeutament públic elevats a preteses veritats científiques, socialitzant les pèrdues causades, pretenent mantenir i augmentar els marges de benefici amb la privatització dels serveis públics i la compra a preus de saldo de béns de titularitat pública, amb l’acomiadament de milers de persones que treballen en aquells sectors i amb la concentració del poder de decisió en organismes supraestatals sense cap mena de control democràtic però que prenen decisions fonamentals per la vida dels pobles, com el Banc Mundial, el Fons Monetari Internacional, el Banc Central Europeu o el G-20, i buidant de contingut i de poder efectiu a organismes internacionals com les Nacions Unides o la mateixa Unió Europea afectada, a més, d’un greu dèficit democràtic; així com als propis estats, que es converteixen en mers executors de les polítiques decidides en aquells àmbits i en instruments de control de les respostes populars.\nQuan és necessari, el capitalisme segueix recurrent a la guerra per aconseguir un nou repartiment dels mercats i garantir-se l’accés a les matèries primeres, com a l’Iraq, a l’Afganistan i, darrerament, a Líbia; cometent crims de guerra i de lesa humanitat que resten impunes malgrat les pomposes declaracions relatives a la Cort Penal Internacional que avui per avui només serveix per jutjar dictadors, militars i funcionaris de països derrotats en els conflictes derivats del nou repartiment d’àrees d’influència.\nEls interessos del capitalisme són contradictoris amb els de la humanitat; més que mai avui és certa l’afirmació de socialisme o barbàrie; o els drets humans de tot tipus per a tothom o els privilegis per a uns pocs costi el que costi. No hi ha alternativa a la crisi del capitalisme, la humanitat només té futur amb una alternativa al capitalisme en crisi.\nLa construcció europea, al servei del sector financer\nL’anterior situació es concreta a la Unió Europea en una crisi econòmica, política i institucional que posa en perill la seva mateixa existència, amb una creixent divisió entre els països del nord i els de la Mediterrània provocada per la voracitat sense límits del gran capital i de la gran banca alemanyes i franceses que després de fer negocis escandalosos amb inversions especulatives en aquells països, sobre tot , en el cas de Grècia, ara pretenen que amb fons públic s’eixuguin les seves pèrdues i es perpetuï l’endeutament dels estats que, amb la complicitat dels capitalismes locals, només perjudica a la gran majoria de les seves societats amb especial duresa a la classe obrera i als sectors populars.\nAquesta situació s’agreuja perquè, donada la naturalesa de l’actual procés de construcció europea i l’existència de l’euro, els estats han perdut una part important de les seves potestats en matèria financera, com és la política monetària i, d’altra banda, resten submisos a les polítiques imposades des del Banc Central Europeu i la Comissió Europea, sense utilitzar mecanismes dels quals encara disposen com és la política fiscal. El denunciat dèficit democràtic de la Unió Europea pesa de manera especial en aquesta etapa de crisi permetent que des dels òrgans de la Unió es decideixin, s’apliquin i s’indiquin als estats polítiques dirigides al manteniment dels beneficis del gran capital.\nLa solidaritat internacionalista, tret fonamental de la nostra identitat\nMalgrat aquest estat de coses, els treballadors i treballadores de molts països i amb ells amplis sectors populars, resisteixen, obren processos de transformació econòmica, social i política o defensen conquestes aconseguides després de llargues i doloroses lluites.\nEl XIVè Congrés del PSUC Viu ha reafirmat una vegada més el nostre caràcter de partit internacionalista, solidari i compromès amb la lluita pel socialisme i la llibertat arreu del món, d’acord amb les característiques de cada país i amb ple respecte als camins que decideixi cada poble. Hem manifestat, també un cop més, la nostra solidaritat amb Cuba, amb la defensa i el procés de perfeccionament del caràcter socialista de la revolució, amb el lideratge del Partit Comunista de Cuba, contra el bloqueig i perquè el poble cubà decideixi sense ingerències i volem denunciar expressament la situació dels cinc patriotes cubans empresonats als EUA amb vulneració del dret i exigit el seu immediat alliberament. Hem mostrat també el ple suport a la revolució bolivariana a Veneçuela i als processos d’emancipació de Bolívia i Equador. Hem exigit l’exercici del dret d’autodeterminació del poble saharaui i enviat una fraternal salutació al Front Polisario i expressat de nou el suport més decidit al dret del poble palestí a la constitució d’un estat viable sobre la base de les fronteres anteriors a la guerra de 1.967 i al retorn de tots els seus exiliats, únics factors que poden portar una pau sòlida i estable a l’Orient Mitjà. També hem expressat la nostra solidaritat amb els processos de canvi en alguns països àrabs, en especial amb els pobles de Tunis i Egipte i els encoratgem a prosseguir la lluita per alternatives veritablement democràtiques d’acord amb els seus propis interessos i sense ingerències externes que només pretenen defensar o obtenir privilegis d’antigues metròpolis o de grups i empreses que volen un accés barat a matèries primeres. Hem volgut transmetre una especial salutació als treballadors i treballadores grecs i a tots els sectors d’aquell país pel seu exemple de coratge i combativitat enfront de l’ofensiva neoliberal; són un exemple per tots els pobles d’Europa per aplegar-nos en una mateixa lluita que aturi aquella ofensiva i que permeti l’inici d’un procés de construcció europea de caràcter democràtic i en benefici dels pobles.\nConsiderem que es més necessària que mai la coordinació i la unitat de totes les forces polítiques i socials al si de la Unió Europea per avançar en una lluita que ultrapassa els àmbits estatals; per això donem ple suport i encoratgem a la Confederació Europea de Sindicats perquè lideri de forma resolta i amb propostes clares la lluita de la classe obrera de tots els països europeus. Alhora reafirmem el suport al Partit de l’Esquerra Europea i considerem que, d’acord amb el Partit Comunista d’Espanya, cal avançar en l’intercanvi d’opinions i de propostes amb els altres partits comunistes de l’àmbit europeu.\nIndignació i mobilització, per una democràcia sense adjectius\nL’anàlisi anterior és vàlida per a Catalunya i Espanya, amb les especials característiques que aquí adopta la crisi del sistema. Característiques que deriven de la naturalesa subalterna del capitalisme d’aquest país que s’ha accentuat en l’actual procés en curs de redistribució dels mercats. S’ha accelerat el desmantellament industrial iniciat de fa anys i l’aposta dels sectors dominants per l’economia especulativa i centrada en la construcció i el turisme. Els resultats són patents: la crisi a casa nostra adquireix unes dimensions encara més greus, si això és possible, amb un atur desbocat, amb la precarització d’amplis sectors de la classe obrera però també d’autònoms i petits empresaris, amb una pobresa i marginalitat creixents.\nS’hi afegeix una crisi política d’incerta sortida causada per les mancances d’una Transició no tan exemplar com ens han presentat que ara apareixen amb tota la seva cruesa per les tensions que genera la crisi econòmica. Una llei electoral d’efectes perversos, una corrupció rampant i la conducta prepotent i insolidària d’algunes forces polítiques i d’alguns representants públics, han degradat la democràcia al nostre país fins al punt de que amplis sectors de la ciutadania no si senten identificats, optant per la indiferència però també, afortunadament, per la indignació cívica com fa el moviment del 15-M. De fons, un menys teniment de la voluntat popular que es pretén ignorar en decisions cabdals per a la vida col·lectiva que s’adopten sota el dictat i el benefici exclusiu dels poderosos: en són bons exemples la reforma antidemocràtica d’una Constitució en bona mesura inaplicada en els drets socials que recull i intocable quan d’incorporar-li elements de transformació es tracta, i la decisió del Govern Zapatero de permetre la instal·lació a la base aeronaval de Rota de l’anomena’t escut antimíssils, mesura decidida amb submissió als EUA, que només beneficiarà a la indústria de guerra i que constitueix un factor d’inestabilitat.\nPer un model d’estat republicà, federal i solidari, de caràcter plurinacional, pluricultural i plurilingüístic\nHem denunciat la instrumentalització de les legítimes aspiracions dels pobles d’Espanya, amb especial rellevància en el cas de Catalunya, que troben un terreny propici per les limitacions de la Transició en aquesta qüestió, però que expressa fonamentalment els interessos de les diverses fraccions del capitalisme a l’estat per aconseguir millors posicions en la fase de recomposició del sistema a nivell europeu i mundial. El nacionalisme català –i els d’altres nacions de l’estat- i el nacionalisme espanyol –fortament impregnat en molts casos d’una visió neofranquista que nega el caràcter plurinacional, pluricultural i plurilingüístic d’Espanya- avui hegemonitzats els uns i l’altre per les dretes, es autoalimenten i aconsegueixen que amplis sectors de la societat creguin que l’únic o principal problema és una concreta distribució de les competències fiscals entre l’estat central i les comunitats autònomes; quan ho és una política econòmica neoliberal i reaccionària que comparteixen substancialment aquelles diverses fraccions del capitalisme espanyol, amb uns efectes perniciosos sobre els drets i interessos de treballadores i treballadors parlin la llengua que parlin i resideixin ón resideixin. Aquella instrumentalització té una potencialitat innegable de dividir-los malgrat tenir unes mateixes necessitats i aspiracions.\nContra el neoliberalisme, construïm l’Aliança Social Anticapitalista\nAl XIVè Congrés del PSUC Viu s’ha situat com tasca immediata en l’actual etapa la resistència a les polítiques neoliberals i la lluita per frenar els seus efectes devastadors sobre la majoria de la població, en el procés de construir una aliança social anticapitalista i amb la perspectiva del socialisme.\nAquesta política de resistència passa per les lluites concretes contra tots els casos de desmantellament i privatització dels serveis i del sector públics, en especial, en els sectors de la sanitat i de l’ensenyament, garantia de drets socials essencials i claus per a un futur de progrés; contra tots els processos de desmantellament i de deslocalització industrial; per una contrareforma que apliqui una política fiscal progressiva, que recuperi, més enllà de propostes demagògiques i d’aparador, figures com l’impost del patrimoni i el de successions, que lluiti contra el frau fiscal, que modifiqui la fiscalitat de les SICAV, en la línea de la proposta presentada per Izquierda Unida per a les eleccions del 20-N; per la derogació de les últimes reformes en matèria laboral i de seguretat social; per una política industrial que generi ocupació estable i de qualitat, que regeneri el teixit productiu en sectors ambientalment sostenibles, que defugin el consumisme i que disminueixin la dependència econòmica i energètica del nostre país. Passa també, per una política de regeneració democràtica, amb la modificació de la llei electoral per dotar-la de major representativitat i proporcionalitat; per la lluita contra la corrupció; pel foment de la democràcia participativa a tots els nivells; per la derogació o modificació d’aquelles lleis que han materialitzat en els darrers temps la deriva autoritària del sistema, com, per exemple, la Llei de Partits, la Llei d’Estrangeria o el Codi Penal; per una redistribució de les competències fiscals entre l’Estat i les Comunitats Autònomes que garanteixi la igualtat substancial de drets i en la prestació de serveis per a tots els ciutadans i ciutadanes amb independència del lloc de residència i que alhora superi els desequilibris fiscals existents que llastren el desenvolupament harmònic i equitatiu de les diferents nacions i regions. Passa també, per una política que plasmi a nivell legal i institucional el caràcter plurinacional, pluricultural i plurilingüístic d’Espanya.\nCom dèiem, política de resistència i de lluita en el procés de construir una aliança social anticapitalista que expressi la unitat de la classe obrera i d’amplis sectors populars, que aplegui a la majoria de la societat, amb un programa que contingui una proposta econòmica clarament transformadora, que consagri la nacionalització dels sectors estratègics de l’economia, el lideratge del sector públic i amb una proposta radicalment democràtica que es plasmi en una constitució republicana i federal, que expressi la lliure unió dels pobles d’Espanya i que reculli el dret a l’autodeterminació amb procediments que garanteixin la lliure expressió de tots els ciutadans i ciutadanes afectats. També, que converteixi a Espanya en un factor de pau i cooperació en les relacions internacionals, amb renúncia expressa a la guerra i en actor decisiu d’una construcció europea basada en uns mateixos principis. Amb la perspectiva de la construcció del socialisme com a sistema que millor pot garantir la justícia social i la llibertat efectiva de totes les dones i homes del nostre poble, la plenitud de tots els drets humans.\nGuanyar la hegemonia cultural, el pal de paller de la transformació social\nEl PSUC Viu, en el seu XIVè Congrés, ha considerat la lluita ideològica i cultural com una eina essencial en aquest procés de resistència i per la transformació social. L’hegemonia dels principis morals i dels valors culturals del capitalisme fonamenten el seu domini i mentre no siguem capaços d’esquerdar-la serà molt difícil per no dir impossible la transformació. Ens hem reafirmat en la defensa i promoció d’uns valors culturals que puguin expressar la coincidència de la classe obrera i d’amplis sectors socials fonamentada en la unitat d’interessos, en una història essencialment comuna enfront d’explotadors i opressors i en la voluntat de construir una societat sobre els principis de la igualtat de totes les persones, sense explotació, opressió o discriminació de cap mena; que expressin una interpretació racional de la realitat com a fonament de l’acció transformadora.\nEn aquest sentit, el PSUC Viu ha expressat el seu suport i compromís amb totes les persones i organitzacions que treballen per la recuperació de la memòria històrica, amb els principis de veritat, justícia i reparació, i contra la revisió del passat protagonitzada des de sectors hereus del franquisme.\nLa superació del capitalisme passa per enderrocar el model patriarcal\nLa construcció d’una societat més justa no serà possible sense que desapareix-hi qualsevol vestigi de masclisme. La mateixa construcció del socialisme és condició necessària però no suficient per assolir aquella societat si més de la meitat de la població veu encara menystinguts la seva plenitud de drets. Els avenços legals en els darrers temps aconseguits per la lluita del moviment feminista amb la solidaritat d’altres sectors –avenços que no són irreversibles en l’actual etapa política d’avenç de la dreta amb sectors profundament reaccionaris- no són suficients per eliminar comportaments fortament arrelats en valors patriarcals i masclistes que es superposen a l’evolució de les classes al si de la societat. N’és una desgraciada mostra els crims i agressions contra les dones que no deixen de créixer malgrat les mesures legals i que palesen que el problema de fons és cultural i no tant jurídic. Ho és també la xacra de la prostitució i els fenòmens de sobreexplotació i tracta de persones que hi van associats.\nLes i els comunistes del PSUC Viu ens comprometem públicament a intensificar aquest combat començant pel nostre Partit, amb una política ferma que apliqui criteris de paritat en les tasques i en els òrgans a tots els nivells; amb una participació activa en tots els moviments i de suport a totes les organitzacions que treballin en aquest sentit i amb una tasca permanent de debat i formació que ajudi al canvi de les conductes i actituds personals que impedeixen o dificultant la plena igualtat de dones i homes.\nFarem nostra la lluita contra tot tipus de discriminació per causa de la lliure orientació sexual de les persones i mostrem la nostra solidaritat amb tos els col·lectius que lluiten pels drets de gais, lesbianes i transsexuals.\n9- Contra la opció neoliberal de PP y PSOE, unitat de les esquerres entorn a Izquierda Unida\nEl proper 20 de Novembre Eleccions generals. Unes eleccions generals que marcaran decisivament la resposta a la greu crisi econòmica que pateix l’estat espanyol. Singularment greu per les característiques de la nostra economia i la feblesa del nostre estat del benestar. El proper 20 de novembre la ciutadania està convocada a escollir entre la continuïtat en les polítiques econòmiques aplicades fins el moment que representen els candidats del PSOE i del PP, o fer un canvi de rumb en l’orientació econòmica, de la mà de l’esquerra.\nPSOE, PP i els partits nacionalistes CIU i PNV són l’expressió política de les receptes neoliberals que estan enfonsant la nostra economia i han portat al desastre a Grècia. PSOE,PP i els partits nacionalistes CIU i PNV continuen insistint en les mateixes receptes que fins avui només han portat atur, precarietat i pobresa i que van consagrar amb el cop constitucional de l’estiu.\nDavant d’aquesta situació, PSUC Viu no pot per menys que valorar molt positivament la proposta de convergència social i política encetada fa uns mesos per Izquierda Unida i que ha culminat aquest cap de setmana. IU ha recuperat la iniciativa política per articular una resposta unitària davant la situació del país. Una crida a la gent i organitzacions d’esquerres, indignats davant la submissió del govern del PSOE davant de la pressió dels mercats financers i el segrest de la democràcia.\nAquestes eleccions són unes eleccions fonamentals pel nostre futur, pel futur de la classe treballadora del nostre país, pel futur de l’esquerra i del projecte federal d’Izquierda Unida, encapçalat pel candidat a la presidència del govern, Cayo Laro, amb un programa polític clar de transformació social per a construir l’alternativa que el nostre país necessita.\nHa estat un encert en la línia de la convergència social i política impulsada pel PCE i per IU, a qui felicitem, aquest acord electoral amb d’altres forces d’esquerres i progressistes d’arreu l’Estat com ara Chunta Aragonesista, Socialistas Independientes de Extremadura (SIEX), Batzarre, Federación Los Verdes, Gira Madrid-Los Verdes, Els Verds País Valencià, Opcio Verda-Els Verds, Canarias por la Izquierda i Socialistas por Tenerife-, així com de persones vinculades al 15-M.., aglutinant, de fet, a la major part de la esquerra transformadora, federalista i verd de Espanya.\nI es significativa la incorporació d’ICV a aquesta coalició en el darrer moment. L’acord aconseguit el passat dimecres entre IU-EUIA i ICV, després de setmanes de negociacions molt intenses, permetran que els vots d’ICV-EUiA a Catalunya contribueixin a rellançar el projecte federal de IU .\nL’acord aconseguit és l’acord possible donades les condicions en les que ha hagut de negociar EUIA, per les mateixes característiques originaries de la coalició, i per la nova situació que crea el fet, legítim però transcendent, amb el pas d’ICV de fer un protocol de acció política amb una força d’àmbit estatal. Però la nova dinàmica al si de EUiA i la seva voluntat de posar en un primer pla el compromís amb IU ha aconseguit l’objectiu més important, la coalició amb IU, encara que la segona condició, tenir representació parlamentària, no està del tot garantida.\nEUiA necessita que a la seva propera Assemblea Nacional prengui posició sobre la seva contribució a la refundació del projecte federal de l’esquerra transformadora, que defineixi una estratègica de convergència social i política a Catalunya, realitzi els canvis organitzatius necessaris per fer d’EUIA un veritable moviment polític i social i actualitzi la seva política d’aliances. El PSUC Viu està compromès a contribuir, junt a d’altres i amb una inequívoca voluntat de treballar corresponsablement, a l’avenç d’EUiA en aquesta direcció.\nTotes aquestes tasques, són per l’endemà del 20-N. D’aquí al 20-n posarem el Partit al servei de l’alternativa electoral que representa IU-EUIA-ICV i de l’enfortiment del nostre projecte germà.\nEl PSUC viu als centres de treball, als barris i als moviments socials\nLa resistència contra les polítiques neoliberals, per la construcció d’una alternativa social anticapitalista i pel socialisme necessita organitzacions socials fortes, que expressin l’organització de la classe obrera i dels sectors populars en defensa dels seus drets i interessos econòmics, socials i polítics i enfront de les agressions del sistema en els diversos àmbits de les relacions socials. El subjecte històric que ha de protagonitzar el canvi social està dotat d’un conjunt d’organitzacions que expressen la seva pluralitat que lluny de qüestionar dóna més força i cohesió als seus interessos comuns.\nEl XIV Congrés del PSUC Viu ha reafirmat una vegada més el seu compromís per enfortir el sindicat de Comissions Obreres del qual ens en sentim part des de la seva creació l’any 1.962 i ens comprometem a treballar per la seva unitat i enfortiment sobre el seu caràcter de sindicat socio-polític, perquè segueixi sent el primer sindicat del nostre país en afiliació i en nombre de representants i, des del més escrupolós respecte a la independència i autonomia de cada organització, sumar esforços perquè reforci el seu caràcter de sindicat de classe, més important que mai en l’actual ofensiva neoliberal quan el sindicalisme de classe rep tota mena de desqualificacions en un clar intent de dividir a la classe obrera, de trencar el seu instrument més important de defensa de les condicions de treball, aïllant-la dels homes i dones que en són els més conseqüents defensors. Cadascuna de les persones que militem al PSUC Viu ha d’ésser un element actiu en aquest procés, participant activament en l’activitat sindical de CC.OO., en les seves seccions sindicals, en tots els nivells on l’afiliació els situï, com a delegats i delegades; demostrant en l’activitat quotidiana l’actitud unitària més conseqüent.\nEl XIV Congrés del PSUC Viu s’ha compromès així mateix a treballar, també des del més estricte respecte a la seva autonomia i independència, per l’enfortiment del conjunt dels moviments socials, perquè aquests juguin cada vegada un paper més important en l’organització i mobilització de les dones i homes del nostre poble enfront de les agressions del sistema i per superar les fractures socials que les polítiques neoliberals provoquen en qüestions com la vivenda, la sanitat, l’ensenyament, el medi ambient,... Hem saludat especialment l’aparició del moviment del 15-M com a expressió dels desitjos i reivindicacions d’amplis sectors ciutadans per una sortida de la crisi en benefici de la majoria del poble i per la regeneració democràtica i amb un clar paper de consciència cívica crítica amb les evidents limitacions i mancances del nostre sistema polític. Fem una crida a revitalitzar el moviment veïnal amb la reincorporació i la nova aportació de dones i homes que permetin que aquell torni a jugar un paper capdavanter en la lluita per uns barris, pobles i ciutats més dignes i habitables per nosaltres i per les generacions futures i com a factor decisiu d’una democràcia més participativa en l’àmbit municipal.\nFinalment, el XIV Congrés del PSUC Viu ha ratificat la seva aposta per Esquerra Unida i Alternativa com a projecte estratègic, moviment polític i social al qual hem cedit les funcions d’intermediació política i institucional amb la ciutadania; eina fonamental en l’actual etapa de lluita contra la crisi i també per bastir l’aliança social anticapitalista i avançar en la construcció del socialisme. Des de la consciència que defensar la vigència de l’ideal comunista no és contradictori amb reconèixer la pluralitat ideològica, cultural i política existent al si del subjecte històric del canvi social, pluralitat que enriqueix el projecte i que necessita d’una expressió política i organitzativa que va, i ha d’anar encara més, molt més enllà del Partit. Hem manifestat el nostre compromís per avançar en la nova etapa d’EUiA, reforçant la unitat amb tots els sectors que al seu si coincideixen amb aquells objectius i amb la plena identificació del projecte federal amb Izquierda Unida. El XIV Congrés ha re situat amb claredat i força el reforçament d’EUiA com una tasca prioritària de totes les persones del Partit, començant per la indispensable afiliació a la corresponent assemblea.\nPer la reconstrucció del PSUC\nEl XIV Congrés del PSUC Viu ha ratificat el seu compromís amb la lluita per una societat que elimini tota mena d’explotació, opressió, discriminació i alienació, i que faci realitat que el lliure i ple desenvolupament de cada ésser humà i el de la col·lectivitat en el seu conjunt, que són condicions recíprocament indispensables per a la seva realització. Compromís que fonamentem en la vigència de l’ideal comunista no com actitud nostàlgica sinó nascuda de la constatació quotidiana, a casa nostra i arreu del món, que el capitalisme ha acomplert la seva funció històrica i només provoca atur, misèria, patiment, fam, manca de llibertat i compromet la pròpia supervivència de l’espècie humana i de la vida a la terra, preocupat com està per mantenir els seus beneficis i privilegis al preu que calgui. Més que mai, socialisme o barbàrie, o la raó o la més brutal irracionalitat. Ens sentim continuadors d’una trajectòria històrica de milers de dones i homes, la immensa majoria desconeguts, que a Catalunya i a Espanya, amb alguns errors, que constatem per no repetir-los, però amb molts més encerts, ens han deixat un exemple d’entrega i abnegació, d’humanitat i dedicació a la causa de la llibertat i la justícia social, del que ens enorgullim; sense aquelles persones, ignorant el paper del PSUC i del PCE, no pot entendre’s la història del nostre país durant el segle XX.\nEl PSUC, el partit dels comunistes de Catalunya, és més necessari que mai. El XIVè Congrés del PSUC Viu ha manifestat que la reconstrucció del PSUC és cabdal per la lluita contra la crisi avui i per la construcció de l’aliança social anticapitalista i l’avenç cap el socialisme en llibertat i el comunisme. Un PSUC que legítimament aspiri a ser, com ho va estar en altres moments i per uns altres objectius, l’eix vertebrador de les lluites; amb voluntat, sense cap mena de complexos de guanyar l’hegemonia ideològica, cultural i política, elaborant, proposant i aplicant les millors propostes, guanyant la consciència i la voluntat del poble. Reconstrucció amb aquests objectius polítics, amb la consciència del vigor de l’ideal comunista i amb el suport del llegat històric que hem apuntat. Un procés de reconstrucció que no serà possible amb les úniques forces del PSUC Viu, ens cal la unitat de tots i totes les comunistes de Catalunya; dels que estan organitzats i dels que van marxar a casa o encara mai han ingressat al Partit decebuts per una darrera etapa històrica que des del Vè Congrés del PSUC és un rosari de divisions i enfrontaments. La unitat no serà fruit del voluntarisme però necessita d’un compromís clar i d’una voluntat inequívoca d’assolir-la.\nUn procés de reconstrucció amb unitat que ha de partir de la confluència tant programàtica com en la praxis diària. Cal la participació activa de totes les persones que conformen aquest espai, la reincorporació de moltes que se n’han distanciat i, sobretot, la nova incorporació de moltes més, treballadors,en actiu o en atur, sindicalistes, joves, dones, gent indignada, gent lluitadora, que contribueixin amb el seu compromís i militància a la reconstrucció d’aquest intel·lectual col·lectiu que plasmi la vigència de l’ideal comunista: en el PSUC Viu tindran la oportunitat de posar-se al capdavant d’aquest objectiu.\nDes de la nostra condició de partit de classe i nacional, hem reafirmat el nostre lligam amb el partit germà, el Partit Comunista d’Espanya, fonamentat en una història comuna, en uns mateixos principis, en un mateix programa i en uns mateixos criteris organitzatius, però, sobretot, en l’anàlisi que els treballadors i treballadores i els sectors populars dels diferents pobles d’Espanya tenen uns interessos comuns, uns mateixos enemics, una història comuna plena d’exemples de solidaritat i unitat com la defensa de la II República i la lluita contra la Dictadura i un futur en el marc de la construcció europea que demana la unitat dels dos partits per constituir-se en l’eix vertebrador d’una futura Espanya republicana, federal i, més endavant, socialista, que sigui un factor essencial en una Europa dels treballadors i treballadores.\nLa vigència i el futur de l’ideal comunista el basem també en la realitat de les dones i homes joves que amb la seva militància a la Joventut Comunista participen en les lluites del jovent per les seves reivindicacions, en especial pel dret a un treball digne, a la vivenda i a un ensenyament públic, laic i de qualitat, i que constitueixen el futur relleu en el Partit, la generació que de ben segur protagonitzarà canvis transcendents al nostre país. El PSUC Viu expressa el seu ple suport a la JC i el seu compromís per contribuir al seu creixement i consolidació des del respecte a la seva autonomia organitzativa.\nEtiquetes de comentaris: comunistes, PSUC-viu


L’oposició en bloc s’organitza per la rehabilitació del centre | La Garriga Digital\nL’oposició en bloc s’organitza per la rehabilitació del centre\nEls nou regidors que conformen l’oposició a l’ajuntament garriguenc s’han unit per a sol·licitar la celebració d’un ple extraordinari per a debatre el projecte de rehabilitació del centre.\nAixí les coses, Meritxell Budó (CiU), Oriol Ramon (ERC), Jaume Aspa (GIG), Rafael Puig (PP), Joan Esteban (CiU), Juliet Grau (CiU), Francesc Puigdomènech (CiU), Josep Castells (ERC) i Frederic Moreno (regidor no adscrit) han acordat fer una petició conjunta per a propiciar la celebració d’aquest ple, en el qual es vol tractar la controvertida polèmica de la rehabilitació del centre urbà. Avui, a dos quarts de vuit del vespre, al restaurant La Garrafa, els grups municipals esmentats i el regidor no adscrit faran una roda de premsa per explicar aquesta situació.\nCal recordar que, actualment, l’equip de govern del Consistori està format pels 4 regidors del PSC Neus Bulbena, Joan Bou, Meritxell Rochina i Àlex Valiente, els 2 d’EiLG Miquel Pujol i Juanjo Monferrer, i els 2 d’ICV Joaquim Fornés i Patrícia Astorga, els quals governen en minoria ja que, en total, sumen 8 regidors davant els 9 que s’han posat d’acord per abordar el tema de la rehabilitació del centre.\nCom ja hem avançat a L’Espai Digital.cat a través de diferents notícies, entrevistes i també gràcies a diferents articles d’opinió de persones rellevants de la Garriga, la rehabilitació del centre és un tema polèmic pel seu cost i per diferents actuacions programades, com la remodelació de la plaça de Can Dachs o la substitució del sauló de la Plaça de l’Església per lloses de color marró. Precisament, aquest darrer punt és el que ha generat més debat entre la població. A tall d’exemple, s’ha creat un grup a la xarxa social Facebook en el qual gairebé 700 persones es mostren contràries a la substitució del sauló de la plaça. Una dada, si més no, significativa.\nEl que també és significatiu és el fet que el consistori hagi desestimant les al·legacions al projecte presentades pels grups polítics de CDC i GIG (que curiosament havia format part de l’actual equip de govern) i la d’una persona a títol personal.\nÉs per tot plegat que el fet que l’oposició en bloc (integrada per grups i regidors amb una posició ideològica molt diversa) s’hagi unit per a tractar aquest tema pugui significar un canvi de rumb en aquesta qüestió, si més no perquè tots plegats sumen més que els edils de l’ajuntament.\nArticle anteriorDes d’Amposta a Ripoll, tot just ha passat un any\nArticle següentJoan Maria Pou, Ernest Macià i Ramón Florés a la Represa, de Ràdio Silenci


Corey Feldman: Goonies, drogues, abusos sexuals i amenaces de mort d'un ídol infantil dels 80\nHistòries del Revers\nBarcelona. Dimarts, 7 de setembre de 2021. 17:13\nActualitzat: Dimarts, 7 de setembre de 2021. 17:23\nEl Phenomena, el cinema de Barcelona que fa olor de crispetes i cel·luloide, projecta aquesta tarda The Lost Boys (Jóvenes ocultos, 1987).\nTítol imprescindible del cinema teen dels vuitanta, la cinta dirigida per Joel Schumacher ens descobreix la història de dos germans, Sam i Michael Emerson que, a causa del divorci dels seus pares, marxen de la seva ciutat natal a Arizona, per instal·lar-se a Santa Monica, a California. Allà acabaran enfrontant-se a una banda de joves vampirs.\nSon els Lost Boys, els joves ocults conformats per un repartiment en què figuraven els noms més destacats del cinema adolescent de l'època: Jason Patric, Corey Haim, Kiefer Sutherland, Jami Gertz, Alex Winter... I Corey Feldman, l'actor que va participar de totes les pel·lícules adolescents d'èxit dels vuitanta.\nFa poc van preguntar a Feldman si havia vist Stranger Things. Aquesta va ser la seva resposta: "Una colla de nens dels vuitanta que van en bici i tracten de derrotar una conspiració perversa, però cap dels adults els escolten ni els creuen? Doncs sí. Aquesta va ser la meva infància".\nEl nen de McDonald's\nCorey Feldman va néixer el 1971 al barri de Reseda de la ciutat de Los Angeles. El seu pare, Bob Feldman, era un músic mediocre que vivia amargat per haver tingut un únic èxit als seixanta que mai més no havia pogut repetir. La seva mare, Sheila Feldman, era model de la revista Playboy.\nNomés tenia tres anys quan el petit Corey va trepitjar per primera vegada un plató. Hi va anar a rodar un anunci de McDonald's. Passaria la seva infància davant de la càmera. En els següents anys va rodar més de 50 anuncis i més de 100 capítols per a diverses sèries de televisió.\nCorey Feldman, un dels actors infantils més populars dels 80\nRàbia i dolor\nL'any 1984 s'estrenava Friday the 13th: The Final Chapter, la quarta entrega de Divendres 13, una de les sagues definitives del cinema de terror. Va ser la primera experiència de Corey Feldman al cinema. En els següents anys participaria d'algunes de les pel·lícules definitòries d'aquella dècada: Gremlins, Goonies, Stand By Me, Lost Boys...\nEl seu pare, que exercia de representant, conduïa la carrera de Feldman amb mà de ferro. La seva mare li decolorava el cabell perquè el nen semblés més ros del que era i li administrava pastilles per aprimar perquè no guanyés pes. Quan no aconseguia un paper, el castigava colpejant-lo amb una vara de fusta.\n"Cap altre nen al càsting tenia tanta ràbia i dolor a la mirada com ell", recordaria temps després Rob Reiner, director d'Stand By Me. Corey Feldman aleshores tenia 14 anys i en aquell film va compartir repartiment amb River Phoenix. Durant aquell rodatge la parella es va perdre en més d'una ocasió. Amagats bevien i fumaven marihuana fins a perdre el coneixement.\nMenys que zero\nCorey Feldman es va emancipar dels seus pares quan tenia 15 anys. Creia que tenia una fortuna de més d'un milió de dòlars. I els havia guanyat, però els seus progenitors se'ls havien gastat gairebé tots. Al compte d'estalvis de Feldman només quedaven 40.000.\nL'any 1985 Bret Easton Ellis, autor fonamental de la Generació X, va publicar Less than Zero. Novel·la amb més d'un detall autobiogràfic, Ellis va firmar un relat que ens dibuixa una ciutat de Los Angeles en què els joves protagonistes s'endinsen en una vertiginosa espiral de vertiginosa espiral de sexe, drogues i desolació.\nFills de magnats de Hollywood jugant a ser punks de postal que es perden en festes interminables, clubs de rock, infinites ratlles de cocaïna, rodatges de pel·lícules porno, snuff movies, prostitució masculina i abusos de menors. Aquest va ser el Hollywood que es va trobar Corey Feldman i que va compartir i conviure amb Corey Haim, el seu millor amic i company de repartiment a més d'una desena de pel·lícules.\nFeldman i Haim, als quals tothom anomenava 'The Coreys', eren adolescents amb targetes sense límit de crèdit. Cada dia era una festa en què no faltava ni alcohol ni cocaïna: esnifaven no menys de dos grams de polsim colombià, es gastaven gairebé 300 dòlars diaris en la producció de Pablo Escobar.\nQuan no estaven a la mansió Playboy convidats personalment per Hugh Hefner, el seu amagatall favorit era el Soda Pop una discoteca infantil a la qual assistien totes les estrelles juvenils de Hollywood. El seu amo era l'empresari Alphy Hoffman, abusava sexualment de la seva clientela.\nTambé van acabar condemnats pel mateix delicte Marty Weiss i Ron Crissom. El primer era un afamat agent de nens actors. El segon, l'assistent de Feldman.\nMichael Jackson també formava part del cercle d'amics dels Coreys. Feldman, un assidu a Neverland, la residència de l'icònic cantant, sempre ha defensat que Jackson no va abusar mai d'ells.\nCorey Feldman, ha denunciat que va ser víctima d'abusos sexuals per part de grans noms de Hollywood\n"Era un dels grans rumors dels 80, la gent deia 'tothom a Hollywood s'ha tirat els Coreys, se'ls van passar els uns als altres'", va declarar a la revista Rolling Stone Alison Arngrim, actriu que de nena va formar part del repartiment de La casa de la pradera.\nEnfonsats per les seves addiccions, abusos, traumes i dimonis interiors, la popularitat dels Coreys va anar disminuint amb el pas dels anys, fins acabar oblidats. Eren poc més que aquells dos nens que van protagonitzar algunes de les pel·lícules més taquilleres dels 80. Feldman ara subsistia acceptant papers molt menors a pel·lícules de sèrie B i intentant posar en marxa una carrera musical que mai no va arribar enlloc.\nCompanys de pis, amb l'arribada del nou mil·lenni, van intentar recuperar part de la seva fama perduda protagonitzant el reality show The Two Coreys, programa en què descobrien el seu dia a dia sota el mateix sostre.\nNo va ser un èxit aclaparador, però tampoc un desastre. Van rodar dues temporades. Quan estaven a punt de començar a rodar la tercera, Haim va morir. Va ser el 10 de març de 2010. Estava malalt d'una pneumònia que es va complicar com a conseqüència de dècades d'addiccions de tota mena. Abans de morir va demanar al seu amic que expliqués la veritat de les seves vides.\nEl 29 d'octubre de 2013 arribava a les llibreries dels Estats Units Coreyography, l'autobiografia de Corey Feldman. A les seves pàgines, Feldman explicava que durant la seva infància ell i Haim van ser víctimes de constants abusos sexuals per part d'alguns dels més importants magnats de Hollywood i també per companys de repartiment.\nCitava explícitament el cas de Charlie Sheen, a qui acusava d'haver violat Haim durant el rodatge de la pel·lícula Lucas. Haim tenia 13 anys i Sheen, 19. Aquest va fer públic un comunicat desmentint les acusacions i anunciant unes accions legals que mai no es van materialitzar. Feldman va repetir i reiterar les acusacions al documental My Truth: The Rape of 2 Coreys, estrenat el passat 2020 amb motiu del 10 aniversari de la mort del seu millor amic.\nLa seva realització no va ser fàcil. Feldman assegura que va patir reiteratives amenaces de mort. Per això, després de la seva estrena va marxar durant unes setmanes fora dels Estats Units. Més encara, després que dos anys abans, fos atacat per dos desconeguts mentre esperava dins del seu cotxe que el semàfor canviés a verd.\nQuan va fer pública la denuncia, assegurant que els agressors eren sicaris enviats pels grans noms de Hollywood que van abusar d'ells, ningú no el va creure. Ben al contrari, tothom es va riure d'ell. Al principi tampoc ningú no va creure que Harvey Weinstein era un depravador sexual.\nPerfils del Revers Olivia Rodrigo: la nena Disney que ha fet el disc de l'any plagiant els millors Yeray S. Iborra\nMúsica Miss Raisa, rapera catalana: “Porto el vel com a eina reivindicativa”


Putin es prepara per cessar Medvédev (Llibert Ferri)\nLLIBERT FERRI Actualitzada el 08/06/2013 00:00\nMés que silenciós, el primer ministre rus, Dmitri Medvédev, sembla silenciat. Les seves últimes paraules amb certa repercussió mundial les va pronunciar al març i van tenir ressonàncies bolxevics. Medvédev va evocar desdenyosament aquella sentència de Lenin "Cal robar el que ha estat robat" per expressar el rebuig a la immobilització de dipòsits russos a Xipre per part de la Unió Europea. Va ser com si l'encara primer ministre de Putin maleís alhora el passat totalitari i el present europeu democràtic que no acaba de trobar el nord.\nA Medvédev se li pot dir l'encara primer ministre perquè tots els indicis apunten que Putin l'ha fet baixar definitivament del tàndem compartit durant quatre anys. L'ha desat i abans que acabi l'any imposarà un recanvi en la presidència del govern rus. Les apostes assenyalen un vell conegut, Aleksei Kudrin, antic ministre de Finances, artífex d'algun dels miracles econòmics del putinisme. Kudrin va marxar enrabiat el setembre del 2011 en saber que Putin tornaria a presentar-se com a president arraconant Medvédev al paper de comparsa. El que sempre havia estat.\nIrritat, Kudrin va participar en una de les multitudinàries protestes de l'avinguda Sàkharov contra la presumpta tupinada en les eleccions parlamentàries del desembre del 2011, que van mantenir per al partit governamental Rússia Unida una majoria absoluta més que sospitosa. Per uns dies va semblar que Alexei Kudrin s'unia al liberal Nalvalni i l'esquerranista Udaltsov, a l'oposició que ocupava el carrer. Però no. A Rússia els laberints del poder són alhora trencaclosques, i Kudrin, desaparegut després del míting del desembre a la glaçada avinguda Sàkharov, va reaparèixer per sorpresa al plató de televisió al costat de Putin el 7 de maig per celebrar el primer any del retorn de l'amo del Kremlin.\nEls més prestigiosos think tanks russos, com ara el Centre de Desenvolupament Contemporani, el Centre de Tecnologies Polítiques i el Centre Levada, no dubten que Kudrin té molts números de ser nomenat primer ministre a final d'any, sobretot si la crisi econòmica s'agreuja o manté grans incerteses. El Kudrin reinstal·lat a l'ombra de Putin és, doncs, un favorit. Una figura que a Rússia sempre hi és present -més amagada o més visible- des dels temps de Rasputin.\nEl camarlenc despatxat\nL'últim favorit i alhora camarlenc de Putin ha estat Vladislav Surkov, que ha estat despatxat com a vice primer ministre al mateix temps que s'apagava la bona estrella de Medvédev i es tornava a encendre la de Kudrin. Surkov va ser un dels arquitectes ideològics del putinisme i des del seu despatx de cap de l'administració presidencial va muntar partits comparsa com ara Rússia Justa -socialdemòcrates per prendre vots als comunistes- i sobretot Naixi, el gran moviment juvenil de suport a Putin.\nPerò un cop la feina va estar feta, Putin se'l va treure del mig i el va enviar a fer companyia a Medvédev, que ara, a la corda fluixa, hauria pogut tenir la temptació de recórrer als atributs maquiavèl·lics de Surkov. I Putin no estava disposat que dels bons i mals oficis del seu exideòleg i camarlenc se'n pogués beneficiar el seu antic company de tàndem.\nRússia s'acosta a temps de reconfiguracions i d'intrigues. Des d'una oposició encara poc cohesionada, el seu portaveu més mediàtic, Garri Kaspàrov, no dubta a dir que ja no hi ha marge per a una transició pactada i que Putin caurà pel seu propi pes i potser amb un cert vertigen. Li dóna de tres a cinc anys. El règim tindria els dies comptats però, això sí, encara n'hi queden molts.


Opel Astra 1.0 Turbo S/S 120 Aniversario Gasolina Blanco Blanco Alpino (brillante) con 9000Kms en Lleida\n16.800 €Precio14.950 €\nBlanco Blanco Alpino (brillante)\nOPORTUNITAT DISPONIBLE PER ENTREGA IMMEDIATA!\nPossibilitat d'entregar el teu vehicle com a part del pagament. Finançament a mida del 100%. SENSE ENTRADA *Consulta les diferents possibilitats de finançament que t'oferim. Flexiopel i Opel Drive amb tot inclòs. Leasing, finançament per a Pymes i empreses.\nLLEIDAMÒBIL, el teu concessionari oficial Opel per a Lleida i província.


Anem gestionant els quilòmetres; sense massa desnivells, sense ritmes ràpids i buscant una distància acceptable dins el context del treball però amb seny. El genoll ha millorat moltíssim. La piscina i els exercicis al gimnàs van deslliberant les irregularitats de la famosa lesió soferta al Paddel. Amb prou feines tenim molèsties i solament ens queda part del rombe popliti (el tenim justament darrera del genoll) i baix els muscles gastrocnemis (per ser pràctics: conjunt bessó). Recuperem un rodatge d'aquells sota la nit fosca de Gener. Territori de Sebes, directes fins el canyar passat el Mas de les cigonyes i pujar en sentit a Valldembles per retornar fins el Mas de Ferran i fer cap al Mas del Director per fer cap al punt de partida del Polígon. 13 kms en total recuperant per l'asfaltat durant 5 minuts amb una "meteo" excel·lent. Ferran era el company de fatigues, un frontal sense piles es manifestava argumentant que estava en reserva i la pau de la nit era l'escenari encantador per deixar anar suada runner. Feia molt de temps que no sobrepassaven els 60' fent gambades.\nAvui un vídeo que ens explica una postura molt coherent del pq aquesta simptomatologia tant similar a la nostra ... Bon reportatge Raül!!!


Se n'ha anat un amic | Vall d'Hebron Barcelona Hospital Campus\nInici | Noticies | Se n'ha anat un amic\nSe n'ha anat un amic\nPep Pla ha estat un innovador constant en molts aspectes de la seva vida professional, però ho ha estat fonamentalment en el món dels nens amb càncer.\nJuntament amb la seva esposa Joana va impulsar l'actual AFANOC (Associació de Familiars i Nens Oncològics de Catalunya), de la que ha estat el president, i la Fundació de Nens i Nenes amb Càncer de Catalunya.\nEn l'Oncologia moderna, la qual té per objectiu guarir i tenir cura dels nens i nenes, i que ha permès assolir les taxes actuals de supervivència i millorar la qualitat de vida dels nens i les seves famílies, té un paper determinant la figura de Pep Pla. Pep Pla ha estat un innovador constant en molts aspectes de la seva vida professional, però ho ha estat fonamentalment en el món dels nens amb càncer. No li era una malaltia estranya doncs va haver d'aprendre a lluitar contra ella i ho va aconseguir. Juntament amb la seva esposa Joana va impulsar l'actual AFANOC (Associació de Familiars i Nens Oncològics de Catalunya), de la que ha estat el president, i la Fundació de Nens i Nenes amb Càncer de Catalunya.\nLa seva trajectòria vital ha estat admirable tan bon punt sempre ha posat com a objectiu ajudar els altres sense cap condició. Amic dels seus amics, fidel a les seves conviccions, lluitador incansable enfront de l'adversitat, visionari de futurs possibles, innovador constant en les mesures de suport als nens i a les seves famílies, intolerant amb la injustícia, amant de la seva família i lluitador enfront de la malaltia. Són aspectes que Pep Pla reunia en la seva persona i que va saber transmetre a tots aquells que van treballar amb ell i als a aquells que vàrem tenir la sort d'acompanyar-lo en el seu camí.\nVa tenir un somni que es va convertir en una bonica realitat, La Casa del Xuklis. Aquest espai de convivència i d’esperança, de tranquil·litat i vida, que permet als nens i nenes i a les seves famílies afrontar la malaltia. Quants dels nostres nens i les seves famílies han jugat als passadissos i jardins que un dia el Pep Pla va dibuixar en la seva ment com a meravellosa entelèquia a la qual el seu esforç va saber fer realitat. Avui, La Casa dels Xuklis és un exemple internacional del suport integral als nens i nenes afectes de càncer i a les seves famílies.\nEs recorden del primer Dia de la Gorra? Ara fa setze anys. En Pep Pla i la seva gent van saber omplir primer el Parc de la Ciutadella i després tot Barcelona i Catalunya de nens i nenes que, amb les seves gorres, van donar carta de naturalitat a una malaltia que requeria el suport i l'ajuda de tots. Avui dia és un esdeveniment consubstancial a la solidaritat de la població catalana.\nLa vàrem tenir sempre al nostre costat, l'AFANOC ens va ajudar, com sempre ens dèiem, "en paral·lel" en molts aspectes fonamentals per al desenvolupament del Servei d'Oncologia i Hematologia Pediàtrica de l'Hospital Universitari Vall d’Hebron, els seus voluntaris i la seva coordinació, els seus assistents socials, els pallassos, els tallers per als nens ingressats i les seves famílies, les colònies d'estiu, la seva resposta a problemes que crèiem irresolubles, la seva implicació en la realitat del nostre actual servei, les contínues reformes de les sales de jocs. Els Xuklis ens van acompanyar a tots en el servei dia a dia. Tenien la capacitat d'absorbir els mals “rotllos” i de poder crear amb cada un d'ells històries que mai no tenien fi.\nSegur que si avui escoltem els Xuklis, tots estaran parlant del Pep, recordant les seves històries parlant dels seus projectes i com no, veurem unes llàgrimes baixar per les seves galtes.\nVa tenir reconeixements i distincions. L'AFANOC va rebre la Medalla Josep Trueta l’any 2002 i la Creu de Sant Jordi de la Generalitat de Catalunya el 2016, el Premi Nacional de l’Estat al Voluntariat Social el 2009. Va ser per a ell i per a tots un orgull el reconeixement a tants anys de lluita d'ell, de la Joana i de tots els seus. Però el que realment el Pep ha valorat ha estat l'amor i l'afecte que li han dispensat tots aquells que l'hem conegut i hem tingut l'oportunitat de conversar amb ell. Com deia Sisa en la seva cançó Qualsevol nit pot sortir el sol: “Oh, benvinguts, passeu, passeu, de les tristors en farem fum, a casa meva és casa vostra si és que hi ha cases d’algú”, reflecteix perfectament una de les seves obres, La Casa del Xuklis.\nCom ell sempre deia, adéu amic, bon camí.\nJosep Sánchez de Toledo i Codina\nDirector Assistencial Xarxa Oncològica Catalunya ICO-ICS. Vall d’Hebron\nVall d’Hebron organitza la trobada anual de SIOPEN sobre neuroblastomes 08/10/2021\nLa Fundació ”la Caixa” i The Ricky Rubio Foundation s’alien per construir una nova Àrea Terapèutica de Rehabilitació Infantil i Adolescent a Vall d’Hebron 10/09/2021\nComença el primer assaig clínic d’Espanya amb una innovadora teràpia cel·lular contra el càncer 27/05/2021\nLa Fundación Small, la Fundación Aladina i la Fundació A. Bosch uneixen forces per transformar l’espai d’Oncologia Pediàtrica de l’Hospital Universitari Vall d’Hebron 14/04/2021\nVall d’Hebron estudia els beneficis de la rehabilitació amb cavalls en la recuperació dels infants després del tractament per càncer 28/01/2021\nVall d’Hebron idea caixes amb il•lustracions humanitzadores per cobrir els sèrums dels pacients pediàtrics 04/01/2021\nLa Dra. Alba Fernández rep una pròrroga de la beca d’ASPANOA 17/11/2020\nLa primera UCI Pediàtrica de l’Estat\nEmbedded video for La primera UCI Pediàtrica de l’Estat\nL’UCI Pediàtrica Vall d’Hebron es va posar en marxa l’any 1968. El Dr. Joan Sauleda, qui va ser el seu primer cap, recorda l’evolució viscuda per crear una Unitat de Cures Intensives pionera, que avui, dirigida pel Dr. Joan Balcells, és encara la més gran de Catalunya.\nGinecologia i obstetrícia d’excel·lència\nEmbedded video for Ginecologia i obstetrícia d’excel·lència\nEl Dr. Antonio Gil, cap del Servei de Ginecologia de l’Hospital, explica que la feina multidisciplinària és vital per mantenir el nivell d’excel·lència en l’assistència a les pacients. S’hi tracten patologies diverses, entre elles tots els càncers de l’aparell genital inferior i el de mama.\nEl centre amb millor índex de supervivència en trasplantament hepàtic infantil\nEmbedded video for El centre amb millor índex de supervivència en trasplantament hepàtic infantil\nEl cap del Servei de Cirurgia Hepatobiliopancreàtica i trasplantaments de l’Hospital Universitari Vall d'Hebron, el Dr. Ramon Charco, explica l’evolució d'un servei que tracta tant adults com infants i, en tots dos casos, amb èxit.


Els municipis pallaresos d’Alins i Farrera recuperen el subministrament elèctric - Benvinguts al Món Rural\nEls municipis pallaresos d’Alins i Farrera recuperen el subministrament elèctric\nAquestes poblacions estaven des del dimecres al matí sense llum ni telèfon\nUn camió descarregant un grup electrogen a Àreu, al Pallars Sobirà, el 23 de gener del 2020. (horitzontal)\nEls pobles dels municipis d’Alins i Farrera, al Pallars Sobirà, ja han recuperat el subministrament elèctric. El pes de la neu que va caure al Pirineu va ocasionar diferents avaries per la caiguda d’arbres a les línies o el trencament del cablejat elèctric. Aquests pobles portaven des de les set del matí de dimecres sense llum ni telèfon.\nLa companyia Endesa va desplaçar generadors a aquestes poblacions i de manera progressiva al llarg de la tarda i nit de dijous els veïns van anar recuperant la llum. Han estat dos dies i una nit a les fosques i ara reclamen manteniment de les línies elèctriques per no haver de trobar-se amb aquesta situació cada cop que neva fort o hi ha tempestes fortes.\nEtiquetes: AlinsFarreraTempesta Gloria\nAgramunt recupera la normalitat després de la rovinada de Sió pel temporal Glòria\nRetroenllaç: agen casino online\nRetroenllaç: cheap hotel\nRetroenllaç: replica brand watches wholesale\nRetroenllaç: Sig sauer firearms for sale\nRetroenllaç: Tow Bellevue ND


D’ ara endavant i com totes les setmanes fins que arribe la data del gran repte, els entrenaments per a la Marató venen sent la tasca principal del Club. I evidentment la preparació i posada a punt de la Volta a Peu de Sueca, gran dia de Peus-Quets, llimant asperitats d’ aquí i d’ allà, desembastant i cosint amb fermesa flocs, penjolls o retalls, procurant per part de la Junta i Direcció de carrera pensar lo impensable per a evitar sorpreses, problemes o accidents. En eixes ocupacions passa la setmana,... gens plàcidament!\nDimecres al Saló d’ Actes de l’ Ajuntament, el Memorial Vicent Renart 2015 es presentat per Toni Llopis a la premsa en presència de l’ Alcaldesa Raquel Tamarit i del Regidor d’ Esports Vicent Baldoví. Benvingudes, congratulacions, agraïments de rigor, i compromís a dos bandes de fer-ho lo millor possible.\nDissabte, al les 10h del matí es celebra el 2on Acuatló Palmeres 2015 organitzat pel Club Triatló Sueca. 2,5K de carrera a peu, 1K de natació i de nou 2,5K a peu. Estressant com totes les proves on hi ha transició de una disciplina a un’ altra. Tres nadadores de Peus-Quets s’ hi inscriuen, Luisa Carbó, Lourdes Lledó i Mila Sifre i despengen un lloc de podi cadascuna: Luisa 3ª en Veteranes A, Lourdes 3ª en Veteranes B i Mila 1ª i última en Veteranes C!!!... Com es possible?\nMala mar, onades complicades i dolenta disposició de les boies en un triangle de 500m amb dues voltes i sortida obligada de l’ aigua fins un banderí plantat a l’ arena per a tornar a fer 500m més de natació... Sentint-ho molt, la d’ enguany no ha sigut una bona solució senyors del Triatló Sueca, no creieu?\nEl mateix dia al vespre, una quinzena de “xafats” del Club s’ apunten al “Colorines Run Party” que munta la Penya Cobardes Team al polígon industrial. Veure per creure! 465 persones, des dels joves-joves fins als joves-vells. Una bogeria contagiosa. Tant xiquets i adolescents com madurs i “ancians”! Cursa en modalitat “Holi”, no competitiva, 4K on, a trams, en compte d’ aigua, es llancen, tirats al aire i als corredors, kilos i kilos de pols de colors... farina d’ arròs diuen uns, de blat diuen altres, tintada d’ uns violents colors vermell, groc, blau, verd, grana i morat. En un principi son lo que son: colors, que poc a poc, barrejant-se uns en altres es tornen de un color Garnatxa o Carinyena ... indeleble, enganxat a la pell d’ una manera tant ferma que no ho treu ni el sabó, ni el fregall, ni el raspall, ni la sosa càustica! Barra i disco-mòbil, diversió assegurada!\nMentre això està passant, Sales Mañez, Cris Roman, Sari Roselló i J. M. Lena corren els 8K de Quart de Poblet. La consigna es fer kilòmetres a ritme de Marató en un treball dedicat a acostumar el cos i la ment a “cadenciar” la petjada i l’ esforç: 42 kilòmetres no son cap broma!\n“Madrid corre por Madrid” veu passar com el vent a Daniel López, marcant 40:35 als 10K, a 54s de la seua millor marca: fletxa blava. Blavet “exiliat” per feina a la capital de l’ Estat i que tindrem entre nosaltres la propera setmana a Sueca, acudint a la Volta de Peus-Quets.\nA Suïssa, Manolo Mañez corre un’ altra vegada una 10K. Al país alpí, quasi totes les concentracions ofereixen dos modalitats de curses: fons i gran fons, 10K i Mitja Marató. La afluència es descomunal: passen dels 11.000 corredors i corredores. La passada setmana eren uns altres tants! Greifenseelauf assegura pujades i baixades com cal al país més muntanyós d’ Europa i verdor com es preceptiu a un indret on plou i neva tant. Manolo trau uns 44mn42, corrent a 4:28 per minut. Molt bon crono de un excel·lent Veterà B.\nPresència del blau Peus-Quets a Madrid i de nou també al ple centre de Europa, a prop de Zurich. Una itinerància de lo més agradable i motiu d’ orgull per a nosaltres. “Me llena de orgullo i satisfacción...”\nDiumenge, el 1er Gran Fons d’ Albalat curiosament també amb dos distancies -7,5 i 15K- acull una vintena de blavets. Uns pocs al 7,5 i la major part al 15. Abans de la competició i en compliment del full de ruta marcat per als entrenaments de la marató corren 6 kilòmetres per a sumar els 21 obligats. La cursa se mamprén amb la intenció de marcar el ritme que cadascú ha establert per a la seua pròpia Marató i transcorre aviat per a uns, molt menys per als altres i amb patiment per a tots.\nJa sé per experiència que l’ ofici de córrer es molt pesat i en gran manera sacrificat. Lo que mai sabré es perquè enganxa! Lo que he comprovat es que es perillosament addictiu. Joanjo Presència, Peus-Quets.


Una alternativa a les exposicions tradicionals - SIESTV\n10 oct. 2011 Una alternativa a les exposicions tradicionals\nEl Centre d'Arts Contemporànies de Vic acull l'exposició 'Això no és un museu. Artefactes mòbils a l'aguait'\n‘Això no és un museu. Artefactes mòbils a l’aguait’ és una exposició comissariada per Martí Peran i produïda per ACViC-Centre d’Arts Contemporànies en col·laboració amb AC/E Acción Cultural Española. S’inscriu en el marc del projecte ‘Ceci n’est pas une voiture’, impulsat de manera conjunta per ACVic, Can Xalant i Idensitat. Compta amb diverses fases de desenvolupament en les que col·laboren o han col·laborat Universitat de Barcelona, Museo Centro de Arte Reina Sofía, Roulotte, Trànsit i Cercle Artístic Sant Lluc.\nL’exposició es planteja, segons Martí Peran, “com un exercici de documentació i reflexió sobre la construcció d’artefactes mòbils en qualitat D’elements per a una concepció expandida del museu o, en alguns casos, com una alternativa al mateix”. En ella es presenta una primera selecció de més de 50 casos d’estudi procedents de diverses ciutats i països. Plantejada com un arxiu informatiu, l’exposició exhibeix també alguns dels artefactes originals així com diferents produccions realitzades a partir de la seva tasca al carrer. S’ha previst una itinerància durant la qual es podran afegir nous casos en relació amb els contexts específics on s’exhibeixi.\nEn el seu conjunt, el projecte ‘Ceci n?est pas une voiture’ s’ha articulat mitjançant una successió de fases que es vehiculen temporalment i es porten a terme en diferents espais. Aquesta exposició és una D’elles i precedeix una fase de residència i producció de projectes que s’ha realitzat a Vic i Mataró amb L’objectiu d’impulsar nous projectes incorporant uns artefactes mòbils preexistents, el Dispositiu Itinerant D’Idensitat i el CX-R de Can Xalant. Els projectes Servei Públic D’Optimització de Trastos (S.P.O.T.) del col·lectiu MAkea i Càmping, Caravaning, Arquitecturing de Miquel Oller i Sofia Mataiz, que s’han realitzat a través D’aquesta residència a ACVic i Can Xalant, es presenten conjuntament amb els projectes d’una llarga llista d’artistes.\nL’exposició adquireix una posada en escena caracteritzada per una acumulació, selecció i ordenació D’iniciatives i estratègies que es despleguen i transiten per L’espai urbà. Algunes es camuflen, altres lluiten per la seva visibilitat, unes desenvolupen accions paral·leles, altres són part D’elles en erigir-se com formalitzadores de processos, unes construeixen espais, altres el parasiten, unes imiten artefactes autoconstruïts ja existents, altres plantegen enginyosos aparells innovadors. La majoria busquen la interacció directa, el deambular per l’espai públic eminentment urbà, i en el seu conjunt es desprèn la suposició D’una recerca per trobar una alternativa a les vies més institucionalitzades de L’art o, com planteja Martí Peran, ?una subversió de la lògica del museu?. El fet D’ubicar-se fora de, encara que aguaitant el museu, esbossa múltiples interrogants. La pluralitat de formats, situacions, llocs i temps contribueixen en alguns casos a apuntar possibles respostes, mentre que en d’altres exprimeixen aquesta llarga agonia plantejada des del recorrent tema de la mort de L’art.\nEl territori, allò social i també allò educatiu estan presents en la majoria dels casos d’estudi que es presenten a l’exposició, però ho estan també en el desenvolupament generat per aquest complex projecte sota el títol ‘Ceci n?est pas une voiture’. ACVIc se sent còmode en aquests processos expandits, dilatats en el temps, estesos per diferents llocs i relacionats entre sí mitjançant múltiples negociacions amb diversos agents involucrats, ja siguin individus, institucions o col·lectius autogestionats. Ens interessa l’art, l’educació i el territori establint entre i per mitjà d’ells xarxes, però generant estructures de caràcter rizomàtic, en les que alguns nodes aspiren i assoleixen la independència D’altres. Alguns formen part de la xarxa mitjançant escassos punts de connexió, però els vincles que no es desprenen són del component educatiu plantejat com a pràctica estètica i política vinculada a un context territorial.\nLa mostra es pot veure del 15 de novembre al 15 de gener del 2012. S’inaugura el dissabte 15 D’octubre a dos quarts de vuit del vespre.


La Reganyà es vendrá a El Corte Inglés | Alzira Ràdio 107.9 fm\nLa Reganyà es vendrá a El Corte Inglés\n3 febrer, 2019 1 febrer, 2019\nL’ajuntament d’Alzira pretén donar un impuls més a la Reganya amb la seua venda a El Corte Inglés de València. D’esta forma, el gremi de forners a través d’un conveni aconseguiria conjugar la tradició d’un productes artesà amb la seua venda a una gran superfície per arribar a una major cuota de mercat.\nEn els últims tres anys, al reganyà a estat present en tots els àpats que ha servit l’ajuntament, s’ha realitzat un concurs per a professionals i també ha arribat a les escoles alzirenyes a través d’una guía didàctica i un llibre.\nDes del Gremi estan satisfets amb la difusió del nostre dolç més típic perquè ha arribat fins i tot a FITUR. Ara per continuar amb la promoció hi ha damunt la taula una proposta de col·laboració amb El Corte Inglès per a que es puga vendre de manera promocional durant la setmana santa en la secció de rebosteria fresca dels seus grans magatzems.\nAltra de les accions serà la de proposar a diferents programes de televisió la realització de reportatges las nostres forns i l’obtenció de qualificació artesana per a la nostra mona feta amb carabassa. L’Ajuntament també vol registrar la marca D’Alzira, La Reganyà per diferenciar-la d’altres productes similars i ha establert tot un calendari d’activitats durant el 2019 en què podrem continuar assaborint la Reganyà.\nCategories Ciutat, Comerç, Informatius Navegació per les entrades


Allau de crítiques contra Jorge Javier per la seva última broma: «S'aprimaran»\nEl presentador de 'Sálvame' fa un desafortunat comentari sobre l'Hospital Isabel Zendal de Madrid i es veu obligat a demanar perdó\nper Tamara Rodríguez 15/02/2021 11:40h\nAllau de crítiques contra Jorge Javier per la seva última broma | Catalunya Diari\nEl presentador català Jorge Javier Vázquez mai ha tingut cap problema per manifestar que els seus ideals són afins a l'esquerra, la qual cosa ha generat conflictes amb alguns dels seus companys de 'Sálvame', especialment amb Antonio Montero i Belén Esteban.\nAquest cap de setmana, a 'Sábado Deluxe', el presentador ha tornat a deixar clar que un dels seus objectius és desprestigiar la tasca d'Isabel Díaz Ayuso a Madrid. El presentador de Badalona ha criticat a la presidenta de la Comunitat de Madrid i ha aprofitat per enviar un missatge sobre l'Hospital Isabel Zendal.\nDurant l'entrevista a Massiel en el programa 'Sábado Deluxe', s'ha pogut veure com la cantant i el presentador no coincideixen en molts aspectes polítics. De fet, la cantant ha assegurat que agraeix que «Ayuso no hagi tancat l'hostaleria». No obstant això, Jorge Javier, que té la veu cantant del programa, no ha dubtat en finalitzar l'entrevista amb una frase que no ha acabat de convèncer a l'audiència.\nJorge Javier Vázquez fa un desafortunat comentari sobre el Zendal\nMassiel, que ha criticat la gestió de la pandèmia per part del govern de Pedro Sánchez, ha estat interrompuda pel presentador: «Defensaré al govern. Saps per què defensaré a aquest govern? Perquè el que tenim davant m'espanta, m'aterreix», ha manifestat Jorge Javier.\n«Avui estava passejant per Madrid i m'he trobat a una persona pel centre que venia cloroform per a festes il·legals, que l'havia robat de l'Hospital Zendal», ha afirmat el català de manera irònica fent referència a unes declaracions d'Ayuso.\n«L'altre dia va dir que hi ha sanitaris que roben coses de l'Hospital Zendal per boicotejar-lo. Va dir que hi ha sanitaris que roben endolls!», ha afegit el presentador criticant la gestió d'Isabel Díaz Ayuso a la Comunitat de Madrid. Encara que, sens dubte, el missatge més polèmic ha arribat després de la pausa publicitària.\n«Diré una cosa, la gent abans volia anar a Supervivientes per aprimar-se, ara volen anar a l'Hospital Zendal», ha sentenciat Jorge Javier fent referència al menú que serveixen als pacients i sanitaris. Amb aquest comentari, l'audiència no ha trigat a criticar-lo a les xarxes socials.\nJorge Javier es un impresentable, los ciudadanos van al Zendal porque están enfermos y algunos por desgracia no salen, no están para este tipo de bromas. #massieldalanota pic.twitter.com/P2jBFWTB1S\n— Vaquefake (@vaquefake_) February 13, 2021\nPaloma García Pelayo no ha dubtat en respondre en directe a Jorge Javier assegurant que «hi ha gent que ho està passant molt malament i hi ha coses que no fan gens de gràcia». Molts usuaris de les xarxes socials han opinat igual que Paloma i així ho han fet saber a Twitter.\n«I tu creus que als sanitaris els fa gràcia que els acusin de robar? Això no fa gens de gràcia. Que tinguem una presidenta que està acusant la gent de robar i de boicotejar... això no té gens de gràcia i ens ho estem empassant», ha contestat Jorge, en aquesta ocasió, amb un aspecte seriós.\nFinalment, Jorge Javier ha demanat disculpes pel desafortunat comentari, però no sabem si ha estat obligat pel programa o si realment així ho sent. Sens dubte, aquesta 'gracieta' del presentador no ha agradat a l'audiència.\nTelecinco ho confirma: hi ha canvis a 'La Isla de las Tentaciones'\nPilar Rahola se'n va de la llengua en directe i revela a qui ha votat Xavier Sardà\nSálvame Telecinco Mediaset Jorge Javier Vázquez


Les obres per reformar l'antic Musicland costaran 491.325 euros\nHi destinen 224.968 euros del pressupost del 2018 i demanen col·laboració dels escortes\nL’ajuntament de Mollerussa ja compta amb el projecte de reforma de l’edifici de l’antiga discoteca Musicland, que s’ha de convertir en seu de l’Agrupament Escolta Cal Met, que actualment utilitza els baixos de l’església de Sant Jaume. El document, que s’ha aprovat en junta de govern, preveu un pressupost global de 491.325 euros, encara que el consistori només ha habilitat una partida de 224.968 euros, inclosos als pressupostos d’aquest 2018. L’alcalde, Marc Solsona, va destacar que amb aquesta primera fase l’equipament no estarà preparat per utilitzar-lo i en quedarà una de segona pendent, valorada en 97.939 euros. És per aquesta raó que el consistori treballa amb els escortes, que seran els principals beneficiaris d’aquesta obra, per definir la seua participació en el projecte i determinar la manera de portar a terme la segona fase, que inicialment no està inclosa als pressupostos municipals.\nQuedarà pendent l’última i tercera fase, que ascendeix a un total de 168.418 euros i inclou habilitar una sala polivalent, d’aproximadament deu metres quadrats, que es destinarien a activitats d’ús públic o de reunió d’altres entitats locals, amb l’objectiu que l’espai no sigui exclusivament dels escortes. Aquesta obra, per ara, no es durà a terme de forma immediata i dependrà de la seua inclusió en futurs pressupostos.\nLa reforma de l’antic Musicland, que ja fa gairebé una dècada que està tancat, consistirà en la rehabilitació interna de l’edifici, que compta amb una superfície de 946 metres quadrats, dels quals 809 es destinaran a l’Agrupament Cal Met i la resta, a diferents associacions i entitats locals, a través de la sala polivalent. Durant l’any passat, ja es van portar a terme les obres de substitució de la teulada.


TRACTA'M BÉ: Establiment amb tracte. Detecció i prevenció a peu de carrer\nEstabliment amb tracte. Detecció i prevenció a peu de carrer\nL'Informatiu migdia - 13/12/12A finals de 2012 es va posar en marxa l'acció "Establiment amb tracte" en el marc de la campanya “Tracta’m bé” amb la qual es feia una crida a la col·laboració del petit comerç per detectar situacions de risc.\nMés de 100 establiments adherits i les primeres deteccions de situacions de risc\nFins al moment, s'han adherit un centenar d'establiments de la comarca entre els quals destaquen forns de pa, perruqueries i barberies, botigues de queviures i llibreries i quioscos. Des de l'inici d'aquesta acció els comerços han alertat de set situacions de risc, la majoria de les quals feien referència a pèrdua de facultats de persones grans que vivien soles.\nLa continuïtat d'aquesta acció\nL'acció establiment amb tracte continuarà desplegant-se durant els propers mesos buscant la complicitat dels bars i restaurants de la comarca i, a llarg termini, es vol fer extensiva aquesta col·laboració amb bancs i caixes com a agents detectors de situacions d'abús econòmic cap a la gent gran.\nPodeu conèixer millor aquesta acció a través de la notícia que pengem a continuació. Comença a reproduir-se a partir del minut 13.\nPublicat per Campanya Tracta'm bé a 13:45


ACTIVITATS DE LA TARDOR | Escola Suris\nA partir del dilluns 21 d’octubre els nens i nenes han de portar a l’escola un davantal i un mocador pel cap que siguin còmodes. Recordeu marcar-los amb el nom. Els utilitzarem per fer les danses i a més per disfressar-nos una mica aquests dies. Els deixarem a l’aula fins el dijous 31 d’octubre\nEl dimarts 29 d’octubre al matí necessitarem la col·laboració de tres famílies de cada classe de P3, per tal de fer el tast de fruits de la tardor.\nEl dimecres 30 d’octubre al matí també necessitarem la col·laboració de tres famílies de cada classe de P4 i P5, per tal de fer la broqueta de fruita a P4 i els panellets a P5. Estaran amb les tutores a les aules ajudant en la elaboració de les diferents activitats.\nEl dijous 31d’octubre a les 9h tots els alumnes hauran de portar 5 castanyes torrades en una paperina de paper de diari per després menjar-les. Recordem que les paperines les reparteixen els castanyers/eres, i per tant la paperina que agafin els vostres fills/es serà aleatòria. Per això és important que totes tinguin el mateix nombre de castanyes.\nGestió dels casos COVID-19 a les escoles


BIO Philadelphia 2019 | Biocat\nInici > Què fem > Acceleració i Innovació > Fires i Congressos > BIO International Convention > BIO Philadelphia 2019\nBIO International Convention, la trobada de partnering més important del sector biotecnològic internacional, va tenir lloc el 2019 a la ciutat de Filadèlfia del 3 al 6 de juny. El pavelló espanyol va ser comú per a totes les empreses, incloses les catalanes, que van gestionar la seva presència a través de l'ICEX.\nUn any més l'ICEX va coordinar la presència de les empreses a nivell estatal a BIO International Convention, la trobada de partnering més important del sector biotecnològic internacional. La ciutat escollida va ser Filadèlfia i l'esdeveniment es va celebrar del 3 al 6 de juny.\nEl pavelló espanyol (estand #2301) va ser comú per a totes les empreses, independentment de la bioregió de la qual procedien. Dins d'aquest, algunes empreses van tenir espai propi de treball, entre les quals es van trobar BCN Peptides, Oryzon Genomics i el Parc Científic de Barcelona.\nConsulta el catàleg oficial de l'ICEX.\nBiocat va assistir a la fira i va contribuir a la difusió de la presència catalana a Filadèlfia, però no va coordinar la delegació ni va exercir d'interlocutora amb l'ICEX.\nEl dia 4 de juny de 17:30 a 19:00h van tenir lloc les BIO Exhibitor Hospitality Receptions. Coincidint amb les hospitality receptions a l’espai expositiu, de 17:00 a 19:00h l'ICEX va organitzar al pavelló espanyol (estand 2301) la jornada: “Financing innovative biotech companies in Spain, Europe and internationally”, que va permetre la trobada entre empreses i institucions espanyoles i nord-americanes. En aquesta Jornada, hi van participar ponents internacionals de reconegut prestigi com Stephane Hogan (Responsable del sector - Neurociències, Direcció de salut, Recerca i Innovació de la Comissió Europea) i Christian Suojanen (Cofundador i president de TTS Global Initiative).\nLa BioRegió de Catalunya a BIO Philadelphia 2019:\nA nivell de delegació catalana, van confirmar la seva presència a l’esdeveniment 26 empreses i entitats catalanes:\nCom a esdeveniment satèl·lit de BIO 2019 va tenir lloc, com en edicions anteriors, la vuitena edició de l’International Cancer Cluster Showcase (3 de juny, d’11:30 a 16:30hs al Pennsylvania Convention Center). En aquesta trobada de partnering en oncologia es van presentar innovacions d'avantguarda des dels principals clústers d'innovació. Hi van tenir presència partners de Massachusetts, Quebec, Filadèlfia, Oslo, el triangle daurat del Regne Unit, Catalunya, la Regió de París i Suïssa. Les presentacions van tenir lloc a la sala 204B, Nivell 200, i la recepció i la sessió de pòsters a la sala 204A, Nivell 200. Més informació International Cancer Cluster Showcase 2019.\nEl dia 5 de juny, de 18:30 a 20:30, va tenir lloc una trobada de networking la delegació catalana a Filadèlfia organitzada per l'oficina d'ACCIÓ Nova York amb professionals catalans del sector residents a US. LLoc: Tir Na Nog (Atrium room), 1600 Arch Street Philadelphia, 1910.\nUns dies abans, el 31 de maig, es va celebrar a Boston el Barcelona Innovation Day, que va reunir a persones rellevants de l'àmbit acadèmic, startups, indústria i de les institucions públiques de Barcelona i Boston.\nL'edició d'aquesta fira el 2018 es va celebrar a Boston amb la participació de 37 empreses i institucions catalanes - va reunir més de 18.000 líders de la indústria de 67 països i va propiciar més de 46.000 trobades de partening. Així doncs, BIO és una gran oportunitat per arribar a alts executius i decision-makers que assisteixen a la convenció i per descobrir nous actors de la indústria, forjar col·laboracions i avaluar tecnologies emergents.\nConsulta el programa de la convenció.\nConsulta la infografia sobre BIO Boston 2018 per conèixer millor la fira.\nVenue: Pennsylvania Convention Center: 1101 Arch St, Philadelphia, PA 19107\n38 empreses i entitats de la BioRegió de Catalunya participen a la BIO Convention a Boston (04.06.2018)\nDates: 3-6 de juny 2019\nLloc: Philadelphia, Pennsylvania (EUA)


Rabbit Hole Hotel Johannesburg Sud-àfrica - Ofertes d'hotels amb els MILLORS DESCOMPTES EN LÍNIA\n33 Viljoen Street, Krugersdorp North, Krugersdorp, Johannesburg, Sud-àfrica, 1739 - Veure al mapa\nTé alguna pregunta per a Rabbit Hole Hotel?\nBarri Krugersdorp Sandton Krugersdorp Sandton Sandton Krugersdorp\nMés informació sobre Rabbit Hole Hotel\nPer als viatgers què vulguin captar les imatges i els sons de Johannesburg, The Rabbit Hole Hotel és l'el·lecció perfecta. Tota l'emoció del centre de la ciutat és només a 2.0 Km. Per opcions de turisme i atraccions locals, no es necessita anar enfora ja que l'hotel gaudeix proximitat a Dr Yusuf Dadoo Hospital, Central Clinic, Abortion Clinic.\nLes instal.lacions i els serveis que proveeix The Rabbit Hole Hotel asseguren una estada plaentera als seus clients. Aquest hotel ofereix nombroses instal.lacions en el lloc per satisfer el més exigent dels clients.\nEls clients poden triar d'entre 12 habitacions, i totes desprenen una atmòsfera de pau i harmonia total. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com camp de golf (a 3 km), jardí. The Rabbit Hole Hotel és un lloc ideal d'estada pels viatgers que busquin encant, comfort i facilitat a Johannesburg.\nMuseu Apartheid - 28,54 km\nConstitution Hill - 28,87 km\nRosebank Roof Market - 27,37 km\nSouth Western Townships - 27,5 km\nBressol de la Humanitat - 19,93 km\nCoves Sterkfontein - 8,84 km\nWonder Cave - 10,14 km\nCentre de Visitants Maropeng - 17,47 km\nPoblat Cultural Credo Mutwa - 17,67 km\nComentaris d'Agoda (7)Comentaris de Booking.com (106)\nTots els tipus de viatgers (7)Viatger de Negocis (2)Parelles (2)Viatgers en solitari (1)Famílies amb infants grans (1)Grups (1)


Cura de la pell i diabetis tipus 1 | Guia Diabetis tipus 1\nInici » Consells » Cura de la pell i diabetis tipus 1\ncontrol de la diabetis, pell, al·lèrgia, bomba d'insulina, flash, sensor\nInfermera d'educació terapèutica en diabetis\nL'ús cada vegada més habitual de dispositius per al maneig de la diabetis, com monitors continus de glucosa (CGM), sistema Flash de monitoratge de glucosa o bombes d'infusió contínua d'insulina (ISCI), ha generat una preocupació creixent per la cura de la pell en les persones amb diabetis.\nAquests sistemes per al maneig de la diabetis van acompanyats d'un adhesiu que es fixa sobre la pell, que generalment cal reemplaçar als dos o tres dies, en el cas del catèter de la bomba d'insulina; als catorze dies, en el cas del sistema Flash; o després de set dies, en el cas d'altres sensors CGM.\nEspecialment les persones amb sensibilitat en la pell poden patir problemes dermatològics per l'ús continuat d'aquests sistemes. Si els problemes en la pell persisteixen, les persones poden sentir cert rebuig cap a l'ús d'aquestes tecnologies per al maneig de la diabetis.\nAbans que els problemes dermatològics es converteixin en un motiu per a interrompre el tractament i haver de buscar alternatives, es poden prendre mesures preventives per tal de mantenir la integritat de la pell.\nMesures preventives per la cura de la pell\nPer mantenir una pell sana aconsellem seguir aquestes recomanacions:\nÉs molt important netejar adequadament la pell i assecar-la completament abans de col·locar el sensor i el catèter.\nÉs necessari eliminar qualsevol rastre d'olis i cremes de la zona abans de col·locar un dispositiu.\nEs recomana provar diferents tipus d'apòsits fins que es trobi el que s'ajusti més bé a cada pell i dispositiu. En el mercat hi ha multitud de possibilitats a l'hora de triar apòsits adhesius, segons la grandària, la forma (pretallats o rotlles per tallar a mida), el tipus d'adhesió, si són antitranspirables o transpirables, si són hipoal·lergènics per a minimitzar la irritació... Tot i que els que més s'utilitzen són pegats hipoal·lergènics amb pel·lícules transparents i cintes o “tiretes” tipus kinesiologia, també es poden combinar productes.\nEls adhesius amb excessives propietats adherents poden causar lesions en la pell en el moment de la retirada.\nCal retirar acuradament l'adhesiu usant agents que eliminin la cola, com olis o productes que es venen en farmàcies.\nCal avaluar l'estat de la pell cada vegada que es retira el sensor o el catèter per canviar l'adhesiu i comprovar si hi ha evidència d'algun dany. Després, convé rehidratar la zona amb crema hidratant perquè la pell es torni a regenerar.\nCom evitar la irritació de la pell\nEls propis adhesius podrien irritar la pell. Per a evitar la irritació es poden utilitzar mètodes barrera que aïllin la pell de l'adhesiu. N'hi ha de líquids i de sòlids en forma d'apòsit. Quan la pell està neta i seca, es col·loca la barrera i després s'insereix el sensor o el catèter.\nSi es fa servir el mètode barrera de tipus líquid, cal deixar-lo assecar abans d'inserir el sensor o el catèter.\nSi es fa servir el mètode barrera de tipus pegat, el catèter es pot inserir directament damunt del pegat. No obstant això, si s'ha de fer servir el sensor és aconsellable fer un orifici en l'apòsit barrera abans de posar-lo sobre la pell. El sensor s'inserirà a través d'aquest orifici.\nÉs important nodrir i hidratar la pell de manera tòpica per tal d'optimitzar la seva integritat. En les visites amb l'equip de diabetis valorem l'estat de la pell per identificar zones que presentin lipodistròfies i valorar l'absorció de la insulina, i també per determinar l'estat de la pell, ja que si no tenim un bon control metabòlic la cicatrització del teixit es veurà perjudicada.\nPer això és tan important canviar sovint les zones d'inserció del sensor i el catèter, donar temps perquè es recuperi la zona abans de tornar a inserir-hi qualsevol sistema i hidratar les zones perquè es regeneri la pell.\nCom cal tractar la pell en cas de reacció al·lèrgica\nLes reaccions al·lèrgiques als materials poden ser tot un repte. En primer lloc, cal identificar quin és el problema i valorar-lo amb l'ajuda d'un dermatòleg.\nSi la pell està intacta i no molesta, es pot aplicar loció hidratant per calmar i protegir la zona.\nSi la pell està intacta però irritada, el teu equip de diabetis t'indicarà la loció adequada per tractar-la.\nLa pell lesionada s'ha de vigilar per evitar infeccions.\nSi tens dubtes sobre la cura de la pell, consulta amb el teu equip de diabetis per tal de rebre indicacions personalitzades.


Les estrategies locals en la mobilitat urbana\nLa integració de l'urbanisme i de la mobilitat a Europa\nÁngel C. Aparicio Moruelo , professor del Departament de Transports de l'Escola TS d'Enginyers de Camins, Canals i Ports\nEl concepte d'integració, des de la meitat dels anys 90 (Tractat d'Amsterdam ) resulta un dels pilars de les polítiques europees. Integració significa trencar l'aïllament de cada política sectorial, perquè aquestes polítiques treballin en comú i a favor d'un desenvolupament sostenible.\nEn l'àmbit de la ciutat, el concepte d'integració és particularment necessari, particularment entre els àmbits del transport i de l'urbanisme. Les ciutats europees es plantegen aquesta integració des de perspectives diferents, tant pel que fa a com desenvolupar les polítiques com pel que fa a l'escala de treball.\nSi considerem el fet de com desenvolupar la política urbana, tenim tres actituds (que a la pràctica es barregen):\n-\tLa política d'urbanisme i mobilitat basada en el lideratge polític o visió.\n-\tLa política basada en la racionalitat o planificació.\n-\tLa política basada en el consens i la participació.\nD'altra banda, l'escala d'intervenció defineix àmbits diversos d'integració del transport i l'urbanisme:\n-\tL'escala de l'espai públic o del projecte urbà.\n-\tL'escala de barri o del comportament quotidià.\n-\tL'escala de la ciutat o de l'àrea metropolitana.\nLa ponència il·lustra aquestes 3 actituds i aspectes per mitjà d'experiències recents en diverses ciutats europees i planteja unes línies d'acció futura, partint d'aquestes experiències i de les reflexions recents a la Comissió Europea.


EXPERIÈNCIA AL LABORATORI DELS ALUMNES DE 4t DE PRIMÀRIA - Colegio Nuestra Señora del Socorro\nEXPERIÈNCIA AL LABORATORI DELS ALUMNES DE 4t DE PRIMÀRIA\npublicado a la(s) 24 ene 2015 9:37 por Toni Molins [ actualizado el 26 ene 2015 4:37 ]\nEls alumnes de 4t de primària hem baixat al laboratori de ciències per a poder posar en pràctica tots els continguts que hem aprés a la unitat de "Els Materials". Anteriorment a classe, el mestre ens ha explicat i hem aprés com hem de comportar-nos en aquest lloc, ja que no es l'aula habitual. Hem aprés que hi ha que respectar totes les normes i sobre tot a seguir cada indicació del mestre per a poder fer bé els experiments.\nUna vegada hem aprés com hem de comportar-nos al laboratori, ens hem posat mans a l'obra. Ens ho hem passat molt bé.\nHem estat veient de primera mà les característiques de dos líquids immiscibles, també les mescles homogènies i heterogènies, passant per la elaboració d'una llum de lava o el procés de decantació. A la fi d'aquesta sessió hem descobert que hi ha substàncies que al ajuntar-les poden provocar una reacció química, per lo tant hem d'anar molt en compte en mesclar aquells productes que no coneixem.\nEn altra sessió hem comprovat com és la solidificació de l'alcohol, l'aigua i l'oli, veient que a la mateixa temperatura un continua líquid, un altre té una textura viscosa i l'altre està sòlid. Hem fet experiments, com comprovar l'evaporació de l'alcohol i la capacitat tèrmica de la roba.\nNo hem d'oblidar tots els materials que hem aprés. Recordem la pipeta, la proveta, els gots de medició, el decantador, etc...\nHan sigut uns dies en els quals els nostres xiquets han pogut visualitzar i manipular tot allò que han aprés, reforçant d’aquesta forma el seu aprenentatge i vivint de primera mà allò que han estudiat a classe.\nVos deixem les imatges d’aquests dies envoltats de ciència.


Prop de 2.000 persones ja han rebut la segona dosi de la vacuna a Alcoi - El Nostre Ciutat\nProp de 2.000 persones ja han rebut la segona dosi de la vacuna a Alcoi\nEn les residències de majors de la ciutat es donen per superats els brots\n6 febrer 2021 16:00\nPersonal del Preventori vacunant-se de la segona dosi.\nL’alcalde d’Alcoi, Toni Francés, va informar aquest divendres durant el Ple municipal que el departament de Salut ja ha subministrat la primera dosi de la vacuna contra la Covid19 a un total de 2.915 persones, mentre que altres 1.918 haurien rebut ja la segona dosi. Totes les persones vacunades són personal sanitari i sociosanitari, així com residents en els geriàtrics de la ciutat d’Alcoi.\nIndicar a propòsit de les residències, que Francés ha confirmat, d’altra banda, que “la situació està superada” en tots els centres alcoians i que de moment, s’ha vacunat ja a 545 residents amb la primera dosi, mentre que la segona s’ha administrat ja a 300. Així mateix, estava previst que entre ahir i hui es posara la segona dosi als residents que faltaven de Mariola La Asunción i en Pintor Emilio Sala.\nD’altra banda, la setmana que ve es començarà la vacunació en el Hogar San José, on s’ha registrat un elevat nombre de contagis, superant els 90 en el pitjor moment del brot. Oficialment, no hi ha hagut confirmació del número de morts.\nDisminueix la incidència de manera notable\nRecordar, tal com s’ha vingut informant, que els casos actius de Covid19 han continuat baixant aquesta setmana en el departament de Salut d’Alcoi, registrant una disminució generalitzada en els diferents municipis que el conformen. En l’última actualització realitzada ahir, amb dades del dimecres 3 de febrer, es van notificar 2.544 casos actius en l’àrea, la qual cosa suposa 1.273 menys que fa una setmana. Això a més es tradueix en una incidència acumulada de 1.856 casos per cada 100.000 habitants, enfront de la de 2.785 en l’actualització realitzada el divendres de la setmana passada.\nToni Francés fa una valoració positiva després de “setmanes molt dures, amb una incidència molt elevada i una dramàtica pressió hospitalària”. El primer edil afegeix que “les dades evidencien la idoneïtat de les mesures aplicades per a guanyar la batalla a la Covid19, mesures molt dures però necessàries per a doblegar la corba de la pandèmia, reduir el nombre de persones contagiades i alleujar la tensió a l’hospital Verge dels Lliris”.


Política de Privacitat - CAECV\nLa present política de privacitat és una declaració per part del responsable sobre la informació de caràcter personal tractada a través de la seua pàgina web.\nLes dades personals sol·licitades a través dels diferents formularis o registres de la pàgina web seran tractats de conformitat amb el Reglament General de Protecció de Dades, UE 2016/679 (d’ara en avant, RGPD).\nEsta política s’aplica al tractament automatitzat (mitjançant formularis i registres electrònics) i no automatitzat (mitjançant documentació descarregable des de la pàgina web) de dades personals realitzades a través de la seua pàgina web.\nEsta Política de Privacitat descriu les normes i procediments relatius a la sol·licitud, recollida, tractament, emmagatzematge i usos de la informació de caràcter personal i és aplicable als serveis oferits pel COMITÉ D’AGRICULTURA ECOLÒGICA DE LA COMUNITAT VALENCIANA (CAECV) en la seua plataforma web: www.caecv.com\nEl CAECV, amb CIF Q9655775F, serà el responsable de tractament de les dades personals que es faciliten en la pàgina web, amb domicili en C/ Tramuntana, 16, C.P. 46240, VALÈNCIA, telèfon 962 538 241 i correu electrònic protecciondedatos@caecv.com\nLes dades de contacte del delegat en protecció de dades són: dpo@caecv.com\nFINALITAT DEL TRACTAMENT DE LES SEUES DADES\nEl CAECV només usarà la informació de caràcter personal en virtut d’esta Política de Privacitat i, amb caràcter general, sol·licitarà el consentiment per a utilitzar la informació personal amb finalitats diferents d’aquells per als quals es van atorgar inicialment.\nAl CAECV s’utilitzen i tracten les dades personals subministrades per a les següents finalitats:\nContacte: esta secció ofereix els mitjans de contacte (telèfon, adreça, email) i un formulari de contacte per a contactar i demanar informació sobre serveis del CAECV.\nEl CAECV, a través del seu web, no ven, lloga, comparteix o distribueix la informació dels seus usuaris registrats a tercers aliens. Mitjançant l’acceptació d’esta Política de Privacitat, reconeix, consent i accepta que el CAECV puga conservar i revelar les seues dades de registre i qualsevol altra informació subministrada si així ho exigeix la legislació vigent o si de bona fe considerem que l’accés, conservació o divulgació és raonablement necessària per a: (1) complir amb un procediment legal, incloent però sense cap limitació citacions per a un judici civil o criminal, ordres d’un jutjat o altres revelacions obligatòries; (2) fer complir esta Política de Privacitat; (3) respondre a reclamacions per la violació dels drets de tercers; (4) protegir els drets, propietats o seguretat del personal del CAECV dels nostres usuaris i del públic en general.\nCONSERVACIÓ DE LES SEUES DADES\nAl CAECV es tracten les dades personals durant els següents terminis:\nContacte: les dades es conservaran mentre l’interessat no manifeste el seu dret de cancel·lació.\nFelicitacions, suggeriments i reclamacions: les dades es conservaran mentre l’interessat no manifeste el seu dret de cancel·lació, així com durant els terminis legalment previstos per a la tramitació de les reclamacions.\nEl CAECV no prendrà decisions automatitzades, perfils o lògica aplicada a les seues dades personals.\nEn CAECV se tratan los datos personales bajo las siguientes bases legitimadoras:\nConsentiment: quan l’usuari de forma lliure i informada atorga la seua autorització al CAECV per al tractament de les seues dades mitjançant una clara acció afirmativa. En qualsevol cas, el consentiment podrà ser revocat en qualsevol moment notificant-lo al CAECV\nCompliment d’obligacions legals, o la realització d’actuacions d’interés públic, o en l’exercici de potestats públiques conferides al CAECV com a organisme certificador i regulador. Esta legislació pot consultar-se aquí.\nCESSIONS DE LES DADES PERSONALS\nAmb caràcter general, les seues dades no seran compartides amb tercers, excepte per obligacions legals expresses. Estes comunicacions de caràcter legal aniran destinades a: administració pública, organismes de la Unió Europea (quan siga procedent) i altres administracions públiques amb competència en matèria de control, certificació, representació i defensa dels productes ecològics, la investigació i la promoció respecte a estos. En cap cas seran cedits a tercers ni fets públics, excepte en els supòsits en què el consenta o participe voluntàriament.\nL’interessat podrà exercitar els seus drets sobre protecció de dades (accés, rectificació, oposició, supressió, decisions automatitzades, limitació del tractament, portabilitat) per correu electrònic en protecciondedatos@caecv.com, o per correu postal en C/ Tramuntana, 16, C.P. 46240, VALÈNCIA. Podrà requerir-se documentació que acredite la identitat del sol·licitant (còpia de l’anvers del Document Nacional d’Identitat, o equivalent, quan siga procedent i per a identificar clarament al sol·licitant). El termini de resposta màxim serà de 30 dies des de la seua recepció, podent prorrogar-se com a màxim per un termini de 2 mesos sempre que siga necessari.\nEn qualsevol cas, pot sol·licitar la tutela de l’Agència Espanyola de Protecció de Dades a través de la seua pàgina web.\nREGISTRES D’ACTIVITATS DE TRACTAMENT\nDe conformitat amb l’article 31.2 de la Llei Orgànica 3/2018, de 5 de desembre, de Protecció de Dades Personals i garantia dels drets digitals, els registres d’activitats de tractament del COMITÉ D’AGRICULTURA DE LA COMUNITAT VALENCIANA són els següents:\nGESTIÓ DE PERSONAL I PRL\nGESTIÓN DE PROVEEDORS\nFELICITACIONS, SUGGERIMENTS I RECLAMACIONS